Täna startis Soomes Vierumäki väljakul European Young Masters, kus Ralf Johan Kivi jagab pärast avaringi 12. kohta ja Jelizaveta Sofia Reemet 17. kohta.
“Täna tuli mängida tugevas tuules, mis mängimise keeruliseks tegi. Õnneks olen tuulise ilmaga mängima harjunud. Püsisin fairway‘l ja tabasin hästi griine, mis siin väljakul on väga oluline, kuna griinid on kõik väga kiired – stimp 11 – ja lipud raskete kohtade peal,” ütles golfiliidule Kivi, kes mängis 73 lööki (+1).
Griinide tabamisega hädas olnud Ruut Kangusti ring lõppes 83 löögiga. „Pärnu Bay väljaku laadsete griinidega väljak ei lase lihtsalt tihti olukorda enam päästa, kui eksid griinist valele poole,“ selgitas treenerina kaasas olev Egeti Liiv.
52 noormängija seas juhib tulemusega -7 Tim Wiedemeyer, kes tuli Saksamaa koosseisus tänavu Euroopa meistriks. Eestlaste hiljutise koduse EM-i vastane Žiga Babnik paikneb 3. kohal.
Neidudest lõpetas Reemet mänguringi tulemusega +5 (77 lööki), mis annab igati hea positsiooni järgmisteks päevadeks 43 noorgolfari seas. Isabel Sirel tuli hoolimata rasketest oludest maha igati korraliku ringiga (+13). Juhivad Denisa Vodičkova (Tšehhi) ja Helen Briem (Saksamaa) tulemusega -3.
Riikidevahelises pingereas, kus arvesse võetakse kolme parima mängija päevaskoor, asub Eesti tulemusega +17 tabelirea 15. positsioonil. Juhib muidugi Saksamaa (-8).